Die inflasiekoers vir 2020 was die laagste in 16 jaar en die tweede laagste in 51 jaar, maar dit beteken nie mense met skuld kan Donderdag ’n verlaging in die rentekoers verwag nie.
Luigi Marinus, portefeuljebestuurder by PPS Investments, reken egter die inperkings in die tweede vlaag van die Covid-19-infeksies behoort baie swaar in die rentekoersbesluit te weeg. “Hoewel baie gesê en geskryf is oor die doeltreffendheid en beskikbaarheid van entstowwe, is dit steeds onseker wanneer ’n groot genoeg deel van die Suid-Afrikaanse bevolking dit sal ontvang.
“Die mees onlangse groeiverwagtinge vir Suid-Afrika is onindrukwekkend vergeleke met wêreldverwagtinge en teen dié agtergrond, tesame met wat lyk na volgehoue lae inflasie, is dit moeilik om te sien waarom die monetêrebeleidskomitee nie rentekoerse sal verlaag nie.”